《念奴娇 为声甫甥题“戏猫仕女图”》
清代·宗婉

披图一笑，试从头认取，画中佳丽。滴粉搓酥娇品格，更著堆云双髻。

宜喜宜嗔，十三十四，正是芳年纪。可怜时候，耐人多少寻味。

底事不绣鸳鸯，不调鹦鹉，不把鹍弦理。象管鸾箫都不按，只抱狸奴闲戏。

睛点寒金，体团温玉，爪扑香怀里。翻残棋局，唐宫旧事犹记。

作者简介：宗婉，字婉生，常熟人。山西同知萧瓒、北河州判锦炤母。有《梦湘楼稿》。